
KONDICIONÁLIS KÉPESSÉGEK – ÉS KARDIORESPIRATORIKUS EDZETTSÉG FEJLESZTÉSE EGYETEMISTÁK KÖRÉBEN KÜLTÉRI FITNESZPARK ESZKÖZEINEK SEGÍTSÉGÉVEL

Bevezetés: A ⅩⅩⅠ. század felgyorsult világában egyre kevesebb időt szakítunk a rendszeres testmozgásra. A WHO adatai szerint a felnőtt lakosság több mint egynegyede nem elég aktív. A fizikai inaktivitás a nem fertőző betegségek egyik vezető kockázati tényezője, emellett az elégtelenül aktív embereknél 20-30%-kal nagyobb a halálozási kockázat. Mindez az aktív életmódra neveléssel, ennek kialakításával és fenntartásával elkerülhető lenne, ezért kutatásunkban szeretnénk felhívni a Debreceni Egyetem hallgatóinak figyelmét erre a problémára.
Célok, hipotézisek: Az intervenció során figyelemmel kísérjük a hallgatók kondicionális képességeinek fejlődését és feltételezzük, hogy az izmok erő-állóképessége javulni fog. Vizsgáljuk a szív és a tüdő teljesítőképességeik változását a kardiovaszkuláris betegségek prevenciója érdekében és feltételezzük, hogy tornaprogramunk hatására a kardiorespiratorikus állóképesség fejlődik. Mindemellett célunk, hogy a fizikai aktivitással növeljük résztvevőink önértékelését, pszichoszociális jóllétét.
Módszerek: Célcsoportunkkal szeretnénk megismertetni a szabadban végzett edzés örömeit és előnyeit, ennek érdekében kültéri fitneszpark eszközök segítségével saját testsúlyos erő-állóképességi tornaprogramot tartunk számukra 8 héten keresztül heti 2 alkalommal.
Az intervenció előtt saját kérdőív segítségével felmérjük résztvevőink általános egészségi – és mozgásszervi állapotát, valamint mindennapi szokásaikat a rendszeres testmozgás tekintetében. A programot megelőzően és követően használjuk a Rosenberg Önbecsülés Skálát, a WHO Általános Jól-lét Skálájának 5 tételes magyar változatát, továbbá az alábbi teszteket: Sit-up teszt; Plank teszt; Push-up teszt; Wall-sit teszt; YMCA teszt; 20 méteres állóképességi ingafutásteszt és az akaratlagos apnoe idő mérési tesztje.
Eredmények: Az elvégzett tesztek eredményei jelentős javuló tendenciát mutattak: a Sit-up tesztnél (p<0,001); a Plank tesztnél (p<0,001); illetve a Push-up tesztnél (p<0,001) nagymértékű szignifikáns javulást tapasztaltunk, de fejlődtek mindkét láb esetében a Wall-sit teszt (p<0,01), az akaratlagos légzés visszatartási próba (p<0,01); és az állóképességi ingafutásteszt (p<0,01) eredményei is.
Összefoglalás: Kutatási programunk összességében a kapott eredmények alapján sikeresnek mondható. A kondiparkos edzés akár már 8 hét után mérhető fizikai fejlődést hoz, ezért rendívül jó alternatívát nyújthat az egészséges életmód kialakításához a preventív tréningek újszerű lehetőségeként.



